**Szám:** 1-1/2025. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. január 30-i rendes, nyilvános ülésére**

**Tárgy:** Hozzájárulás a Család- és Gyermekjóléti Szolgálat 2025. évi feladatellátásához

**Tisztelt Képviselő-testület!**

A Zalaszentgrót és környező települések Intézményfenntartó Társulásának fenntartásában lévő Zalaszentgróti Szociális, Család- és Gyermekjóléti Központ – a hatályos alapító okiratában foglaltaknak megfelelően – Zalaszentgrót város közigazgatási területén, valamint a képviselő-testületek között létrejött társulási megállapodás alapján Batyk, Döbröce, Dötk, Kallósd, Kehidakustány, Kisgörbő, Kisvásárhely, Ligetfalva, Mihályfa, Nagygörbő, Nemesbük, Óhid, Pakod, Sénye, Sümegcsehi, Szalapa, Tekenye, Türje, Zalabér, Zalacsány, Zalaköveskút, Zalaszentlászló és Zalavég községek közigazgatási területén biztosítja a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 40. §-ában meghatározott család- és gyermekjóléti szolgáltatást. A család- és gyermekjóléti szolgálat tevékenységi köre felöleli a Gyvt. 39. §-ában és 40. § (2) bekezdésében meghatározott gyermekjóléti szolgáltatási feladatokat, valamint a családsegítésnek a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 64. § (4) bekezdése szerinti feladatait.

A család- és gyermekjóléti szolgálat kapcsán az adott évre vonatkozó költségvetési törvény normatívát biztosít a feladatellátáshoz. A Magyarország 2025. évi központi költségvetéséről szóló 2024. évi XC. törvény 2. melléklete alapján a központi költségvetés a számított szakmai létszám alapján támogatást biztosít a család- és gyermekjóléti szolgálatot biztosító önkormányzatok részére, a személyi és dologi kiadások elismert átlagos költségei figyelembevételével. Az 1.3.2.1. család- és gyermekjóléti szolgálat jogcímen támogatásra a feladat ellátására kötelezett önkormányzat, azaz az önálló polgármesteri hivatalt működtető, illetve a közös önkormányzati hivatal székhelye szerinti önkormányzat jogosult. Ez utóbbi esetben a támogatás igénylője a támogatásból a közös önkormányzati hivatalhoz tartozó valamennyi település feladatellátását biztosítja. Társult feladatellátás csak abban az esetben támogatható, ha annak székhelye, így a támogatás igénylője a feladat ellátására kötelezett önkormányzat.

A támogatásra jogosult önkormányzatokat a *számított szakmai létszám alapján* illeti meg a támogatás. A költségvetési törvény finanszírozási szabályai a számított szakmai létszámot a közös önkormányzati hivatalhoz tartozó önkormányzatok együttes lakosságszámától, a támogatásra jogosult önkormányzatok típusától (járásszékhely, fővárosi kerületi vagy egyéb önkormányzat), valamint a közös önkormányzati hivatalt alkotó települések számától teszik függővé a család- és gyermekjóléti szolgálat feladatainak támogatását.

A társulást alkotó tagönkormányzatokra vetítve a költségvetési normatíva összege a tavalyi évi 41.496.000,-Ft-nál magasabb összegű, azaz 46.501.000,-Ft-ot tesz ki.

Ugyanakkor a kötelező legkisebb munkabér (minimálbér) és a garantált bérminimum megállapításáról szóló 394/2024. (XII.12.) Korm. rendelet értelmében 2025. január 01. napjától a garantált bérminimum – a 2024. év végi bruttó 326.000,- Ft-hoz képest – bruttó 348.800,- Ft-ra emelkedett. Ezt minden olyan alkalmazottnak ki kell fizetni, akinek a pozíciója valamilyen szakképzettséghez kötődik. Ennek következtében a személyi juttatások összege a kiadási oldalt a tavalyi évhez képest fokozottabb mértékben megterheli.

A Társulás által elnyert TOP-4.2.1. pályázatnak köszönhetően kettő darab Dacia Duster személyautó teszi könnyebbé a Család- és Gyermekjóléti Szolgálat munkatársainak, hogy napi szinten a társulás 25 településén zökkenőmentesen tudják végezni a munkájukat. Az autók fenntartási és üzemeltetési költsége a megnövekedett üzemanyagárak miatt viszont tovább növeli a kiadásokat, a saját autó használatot viszont csak indokolt esetben téríti az intézmény. A speciális szolgáltatások (1. kapcsolattartás, 2. krízistelefon, 3. beszállítások az ideiglenes elhelyezés és a nevelésbe vétel esetén, 4. állami gondoskodásba kerülő gyermek beszállítása, 5. családterápia, 6. pszichológus, 7. jogász, 8. esetmenedzsment látogatások) nyújtása kötelező feladat, melyet a Szolgálat a Család- és Gyermekjóléti Központon keresztül közvetít ki ügyfelei számára, mely szükség szerint helybe vihető, de az utaztatás költsége a Szolgálatot terheli. Jelentős munkaterhet és előre nem tervezhető feladatot jelent az önként vállalt és jelentős társadalmi igényként jelentkező ruhabörze rendszeres szervezése, az Erzsébet-tábor, a saját pályázatok, valamint a saját rendezvények megszervezése, lebonyolítása.

A fentiek alapján a tervezett minimális költségvetési kiadások mellett **a Szolgálat vonatkozásában 4.702.000,-Ft finanszírozási hiány prognosztizálható**. A Család- és Gyermekjóléti Szolgálat 2025. évi költségvetésének tervezett pénzforgalmi előirányzatait az alábbi táblázatok szemléltetik.

|  |  |
| --- | --- |
| **Kimutatás** | |
| **a 2025. évi költségvetés pénzforgalmi előirányzatainak adatairól** | |
| *(fejlesztés, felújítás, karbantartás nélkül)* | |
| ***Gyermekjóléti Szolgálat*** | |
|  | *adatok Ft-ban* |
| **Bevételek** | **2025. évi tervezett előirányzat** |
| Működési célú tám. Áht-n belülről |  |
| Felhalmozási célú tám. Áht-n belülről |  |
| Működési bevételek |  |
| Felhalmozási bevételek |  |
| Működési célú átvett pénzeszközök |  |
| Felhalmozási célú átvett pénzeszközök |  |
| **Költségvetési bevételek összesen:** | **-** |
| Központi irányítószervi támogatás | 46 501 000 |
| **Finanszírozási bevételek:** | **46 501 000** |
|  |  |
| **Kiadások** | **2025. évi tervezett előirányzat** |
| Személyi juttatások | 35 814 000 |
| Munkaadókat terhelő járulékok | 5 668 000 |
| Dologi kiadások | 9 721 000 |
| Egyéb működési célú kiadások |  |
| Beruházások |  |
| Felújítások |  |
| Egyéb felhalmozási célú kiadások |  |
| **Költségvetési kiadások összesen:** | **51 203 000** |
| Egyenleg: | - 4 702 000 |

Bár a Gyvt. 94. § (2a) bekezdése a gyermekjóléti szolgálat működtetését, a Szoctv. 86. § (1) bekezdésének a) pontja pedig a családsegítés biztosítását a polgármesteri hivatalt működtető települési önkormányzatok, illetve a közös önkormányzati hivatal székhelye szerinti települési önkormányzatok kötelezettségeként írja elő, a Társulási Megállapodás 9. pontjában rögzítésre került, hogy a Társulás tagjai kötelezettséget vállalnak a központi költségvetésből nyújtott támogatáson felül az intézmény működtetéséhez szükséges pénzügyi fedezet biztosítására lakosságszámarányos pénzügyi hozzájárulás fizetése formájában, a Társulási Tanács mindenkori határozatában foglaltak szerint.

A Zalaszentgróti Szociális, Család- és Gyermekjóléti Központ intézményvezetője, valamint a Zalaszentgróti Közös Önkormányzati Hivatal Intézményüzemeltetési Osztályának osztályvezetője együttesen elkészítette a szolgálat működtetésének költségvetési támogatással nem finanszírozott költségeinek megtérítésére vonatkozó javaslatot.

Ennek alapján a Zalaszentgróti Szociális, Család- és Gyermekjóléti Központ 2025. évi költségvetésében a család- és gyermekjóléti szolgálat területén jelentkező hiány fedezetének előteremtéséhez a társult települések lakosságszáma alapján kalkulált összegű hozzájárulás fizetése szükséges annak érdekében, hogy a feladatellátás 2025. évben is megfelelően biztosított legyen.

A 2025. évben irányadó pénzügyi hozzájárulás a tavalyi 260,16710009,- Ft/lakos összegű hozzájárulásnál némileg magasabb összeget jelent, amely mintegy 5%-os emelést tesz ki. A hozzájárulás összege az alábbi számítás alapján került megállapításra:

A finanszírozási hiány / a Társulás összlakosságszámával = 1 főre jutó egység

4.702.000 / 17.252 = 272,54811036

Támogatás: az 1 főre jutó egység (272,54811036,- Ft) \* a település lakosságszámával

**A Család- és Gyermekjóléti Szolgálat 2025. évi működtetéséhez 272,54811036,- Ft/lakos összeggel szükséges pénzügyileg hozzájárulni a Társulás tagjait alkotó önkormányzatoknak** az alábbiak szerint:

|  |  |  |
| --- | --- | --- |
| Település | Lakosságszám (2024. 01. 01-i állapot) | Pénzügyi hozzájárulás (adatok Ft-ban) |
| **Batyk** | 392 | 106 839 |
| **Döbröce** | 84 | 22 894 |
| **Dötk** | 54 | 14 718 |
| **Kallósd** | 110 | 29 980 |
| **Kehidakustány** | 1220 | 332 509 |
| **Kisgörbő** | 198 | 53 965 |
| **Kisvásárhely** | 46 | 12 537 |
| **Ligetfalva** | 78 | 21 259 |
| **Mihályfa** | 372 | 101 388 |
| **Nagygörbő** | 195 | 53 147 |
| **Nemesbük** | 866 | 236 027 |
| **Óhíd** | 531 | 144 723 |
| **Pakod** | 870 | 237 117 |
| **Sénye** | 85 | 23 167 |
| **Sümegcsehi** | 588 | 160 258 |
| **Szalapa** | 191 | 52 057 |
| **Tekenye** | 456 | 124 282 |
| **Türje** | 1649 | 449 432 |
| **Zalabér** | 754 | 205 501 |
| **Zalacsány** | 1 123 | 306 072 |
| **Zalaköveskút** | 46 | 12 537 |
| **Zalaszentgrót** | 6 182 | 1 684 890 |
| **Zalaszentlászló** | 823 | 224 307 |
| **Zalavég** | 339 | 92 394 |
| **Összesen:** | 17252 | 4 702 000 |
| **1 főre jutó hozzájárulás** | 272,54811036 |  |

Ennek alapján **Zalaszentgrót Város Önkormányzatának a 2024. január 1-jei 6182 fős lakosságszáma alapján 1.684.890,- Ft összeggel kell hozzájárulni a feladat ellátásához.**

A Szociális és Humán Ügyek Bizottság az előterjesztést a 2025. január 23-i ülésén megtárgyalta, a 2/2025. (I. 23.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót és környező települések Intézményfenntartó Társulás által fenntartott Zalaszentgróti Szociális, Család- és Gyermekjóléti Központ 2025. évi költségvetésében a család- és gyermekjóléti szolgálat területén jelentkező hiány fedezéséhez a 2024. január 1-jei állapot szerinti 6182 fős lakosságszáma alapján kalkulált **1.684.890,- Ft, azaz Egymillió-hatszáznyolcvannégyezer-nyolcszázkilencven forint** összegű hozzájárulást az Önkormányzat 2025. évi költségvetéséből finanszírozza.

A Képviselő-testület felhatalmazza a polgármestert a család- és gyermekjóléti szolgálat feladatainak ellátására a Zalaszentgrót és környező települések Intézményfenntartó Társulásával kötendő pénzeszköz-átadásra vonatkozó megállapodás aláírására.

Határidő: 2025. március 15.

Felelős: Baracskai József polgármester

Dr. Simon Beáta jegyző

Zalaszentgrót, 2025. január 27.

|  |  |
| --- | --- |
|  | **Baracskai József**  polgármester |

A határozati javaslata törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |